
PAJZSMIRIGYBEN KIALAKULÓ FORRÓ GÖBÖK DIAGNOSZTIKÁJA, KÖVETÉSE ÉS TERÁPIÁJA

Háttér: A pajzsmirigygöbök incidenciája fokozatosan növekszik. A göbök egy része forró göb, mely diagnózis az ultrahang mellett a pajzsmirigy szcintigráfián alapul. Tankönyvi adatok alapján a forró göbökben a malignitás rizikójával a napi rutin betegellátásban nem kell számolni, viszont pajzsmirigy túlműködés kialakulhat. Hyperfunkció esetén a terápia 3 cm-es göbméret alatt általában radiojód kezelés, 3 cm felett pedig műtét. A göbök diagnosztikájára vonatkozó protokollok 1 cm-es göbméret felett a vékonytű aspirációs cytológiát helyezik előtérbe és a szcintigráfia szerepe háttérbe szorul, csak szupprimált TSH vagy multinodularis struma esetén javasolják használatát. Ebből következik, hogy a normál TSH mellett jelen lévő solitaer, 1 cm-nél nagyobb forró göbökből a protokoll szerint mintavétel történik és - az ilyen esetben gyakori C3/B3 cytológiai lelet alapján - műtétre kerülhet sor.
Célkitűzések: A pajzsmirigyben lévő forró göbök természetes lefolyásának vizsgálata, illetve a fenti ellentmondásokra válaszokat keresni.
Módszerek: Retrospektív vizsgálatunk során a DE KK endokrinológiai szakrendelésein 2010 és 2021 között forró göbbel követett betegek adatait dolgoztuk fel a MedSolution-ból nyert adatok alapján.
Eredmények: 306 beteg (260 nő, 46 férfi, átlagéletkor 57.3 ± 13.4 év) adatait elemeztük. A vizsgált pajzsmirigyek közül 77 solitaer forró göböt tartalmazott és 228 esetben multinodularis strumája volt a betegeknek. A pajzsmirigy szcintigráfia időpontjában az átlagos TSH érték 0.79 [iqr: 0.16, 1.52] volt. Hyperfunkció 20 [iqr: 15, 28] mm átlagos göbméretnél jelent meg. A követési időszak alatt 59 betegnél történt műtét, a leggyakoribb műtéti indikáció a göbméret volt (28 eset). Az operált betegek közül 9-nél igazolódott rosszindulatú daganat a forró göbben. Hyperfunkció és göbméret csökkentés céljából 42 esetben történt radiojód kezelés.
Következtetések: A pajzsmirigy göbök diagnosztikájában az izotóp vizsgálat elvégzése válogatott esetekben „a protokollokon túl” is hasznos lehet. Forró göbökben a malignitás előfordulásának gyakorisága a korábban gondoltnál magasabb lehet, emiatt nagyobb esetszámú, multicentrikus vizsgálatok elvégzése lenne szükséges.



